b'\n_START_ARTICLE_\nMike Edwards\n_START_SECTION_\nZgodnje \xc5\xbeivljenje\n_START_PARAGRAPH_\nEdwards se je rodil leta 1948 v Londonu Franku in Lillian Edwards. Dru\xc5\xbeina je \xc5\xbeivela v South Ealingu, Edwards pa se je \xc5\xa1olal na Grange Primary School. \xc5\xa0olanje je nadaljeval na Ealing Grammar School for Boys, kjer je glasbeni u\xc4\x8ditelj John Railton spodbudil njegovo ljubezen do glasbe._NEWLINE_Njegov o\xc4\x8de je bil ljubiteljski \xc4\x8delist. Klavir je \xc5\xa1tudiral skupaj z Johnom Railtonom, \xc4\x8delo pa z Maryse Chome-Wilson. Igral je v Ealing Youth Orchestra. Umrl je leta 1960, ko je bilo Miku 14 let._NEWLINE_Po kon\xc4\x8danem \xc5\xa1olanju je Edwards eno leto delal v Midland Bank, v tem \xc4\x8dasu pa se je odlo\xc4\x8dal kako bo potekala njegova glasbena kariera. Opravil je avdicijo na Royal Academy of Music, kjer je \xc5\xa1tudiral \xc4\x8delo pri Douglasu Cameronu in violo da gamba pri Dennisu Nesbittu. Pridobil je u\xc4\x8diteljsko diplomo LRAM za u\xc4\x8denje \xc4\x8dela. Poleg tega je akademija raz\xc5\xa1irila njegove glasbene izku\xc5\xa1nje, kjer so ga spodbujali tutorji kot je John Dankworth, ki mu je predstavil jazz in glasbo big bandov.\n_START_SECTION_\nElectric Light Orchestra\n_START_PARAGRAPH_\nEdwards se je leta 1972 pridru\xc5\xbeil skupini Electric Light Orchestra (ELO) in je s skupino igral vse od prvega nastopa skupine v Croydonu, do odhoda, januarja 1975. Pred tem ni imel velikega interesa za zabavno glasbo, \xc4\x8deprav je snemal s skupino Barclay James Harvest._NEWLINE_\xc4\x8ceprav se ga nekdanji so\xc4\x8dlani skupine spominjajo kot majhnega, srame\xc5\xbeljivega, nasmejanega klasika, je bilo njegovo ekscentri\xc4\x8dno igranje \xc4\x8dela (uporabljal je tudi pomaran\xc4\x8do in grenivko) in bizarni kostumi velik del njegovih koncertov: njegovi \xc4\x8delisti\xc4\x8dni soli, pogosto Saint-Sa\xc3\xabnsov "Labod" ali Bachov "Air", so se kon\xc4\x8dali z eksplozijo \xc4\x8dela, ki je nastala s pomo\xc4\x8djo pirotehnike (Edwards je takrat uporabljal posebno opremljen instrument). S skupino je posnel tri studijske albume ELO 2, On the Third Day in Eldorado, ter album v \xc5\xbeivo, The Night the Light Went On in Long Beach. Zamenjal ga je \xc4\x8delist Melvyn Gale.\n_START_SECTION_\nNadaljnja kariera\n_START_PARAGRAPH_\nKasneje se je preimenoval v Pramada, kar pomeni "bo\xc5\xbeansko zadovoljstvo", in postal \xc4\x8dlan gibanja Rajneesh. V 1980. letih je \xc5\xbeivel v Rajneesh komuni Medina blizu mesta Herringswell v Suffolku, bival je tudi v Pooni v Indiji, Hamburgu v Nem\xc4\x8diji, v ZDA, kasneje pa \xc5\xa1e v Londonu. Tri leta je nastopal v duetu s plesalko Avis von Herder. Njuni nastopi so bazirali na improvizaciji, s kompozicijo Vampire Madonna, pa sta se pojavila na Edinburgh Festivalu. Kasneje je njegovo delo vklju\xc4\x8devalo koncertiranja, aran\xc5\xbeiranje in snemanje plo\xc5\xa1\xc4\x8d navzkri\xc5\xbenih \xc5\xbeanrov, kot na primer album No Goal but the Path skupine Terra Incognita._NEWLINE_Po selitvi v Devon, je Edwards napisal in produciral glasbo za knjigo "The Prophet" Khalila Gibrana, pripovedovalec pa je bil Tim Brophy. Edwards je prav tako napisal in posnel glasbo za pesmi Williama Blaka, kasneje je igral \xc4\x8delo in basovsko violo v skupinah razli\xc4\x8dnih zvrsti in privatno pou\xc4\x8deval \xc4\x8delo in violo. Zaradi navdu\xc5\xa1enja nad baro\xc4\x8dno glasbo je leta 1999 sodeloval na delavnici zdru\xc5\xbeenja European String Teacher Association. Ustanovljen je bil tudi Devon Baroque orchestra, s katerim je Edwards igral na vsakem koncertu._NEWLINE_Poleg igranja z orkestrom Devon Baroque, je bil vabljen k \xc5\xa1tevilnim lokalnim folk in jazz skupinam, nekatere pa je pomagal ustanoviti, med njimi Sicilienne, L\'Ardito, Ashburton Cello ensemble, Devon Early Music Group, Compagnie Giulia, Daughters of Elvin, Ta Filia in Presence.\n_START_SECTION_\nSmrt\n_START_PARAGRAPH_\nEdwards je umrl 3. septembra 2010 na cesti A381 med Harbertonom in Halwellom, blizu njegovega doma v Totnesu, Devon, ko se je cilindri\xc4\x8dna bala sena, z maso 590 kg, zvalila po hribu in tr\xc4\x8dila v Edwardsov kombi. V sodni zadevi, ki se je kon\xc4\x8dala 19. novembra 2012, je bilo ugotovljeno, da obto\xc5\xbeenca nista kriva.'